AKTSIASELTS
   KURESSAARE VEEVÄRK

Terviseamet






10.09.2026 reg. 15/1-8
info@terviseamet.ee
PÖÖRDUMINE
Pöördume Teie poole seoses Tõlli-Ansi veehaarde septembri alguse joogivee mikrobioloogilise mittevastavusega ning vajadusega täpsustada edasisi reageerimis- ja teavituspraktikaid.

Kuressaare piirkonna varasemat kogemust arvestades tekitab iga mikrobioloogiline näit kogukonnas kiiresti laiaulatuslikku ärevust ja paanikat, seda ka olukordades, kus tegelik terviserisk tarbijale on madal või minimaalne. Oleme seni rakendanud põhimõtet, mille kohaselt reageerime ja teavitame avalikkust igast üksikust leiust ka enne kordusproovi. Arvestades aga ühiskondlikku reageeringut ning vältimaks tarbijate ohutaju fooni devalveerumist, soovime koostöös Terviseametiga seada sisse selge ja riskipõhise tegevus- ning teavitusjuhendi.

Soovime Terviseameti juhiseid järgmistes küsimustes:

1. Milliste konkreetsete mikrobioloogiliste indikaatorite (coli-laadsed, E. coli, enterokokid) ja kontsentratsioonide korral on vajalik kohene vee keetmise või kasutuspiirangu teavituse väljastamine?
2. Kuidas eristada tegevusi ja teavituskohustust madala riskiga leidude (nt üksikud coli-laadsed bakterid) ning reaalse terviseohuga saastuste puhul?
3. Millised on juhised eri tüüpi tarbijarühmadele (tavaelanikud, lasteasutused, toitlustusettevõtted, tervishoiuasutused) sõltuvalt leiu tüübist ja kontsentratsioonist?

4. Millised on juhised veevõrgu desinfitseerimise, loputamise, kordusproovide võtmise ning piirangute mahavõtmise kriteeriumideks?
5. Millised on Terviseameti soovitused ja eelistatud sõnastused avalikkusele suunatud teavitustes, mis tagaksid läbipaistvuse, kuid hoiaksid ära põhjendamatu paanika tekke?
6. Milline võiks olla kokkulepitud kord Terviseameti ja vee-ettevõtja vahel ühiseks koordineeritud teavituseks enne teabe avalikustamist meedias?
Meie eesmärk on tagada veeohutus ning pakkuda elanikkonnale selget, faktidel põhinevat ja tasakaalistatud infot. Oleme valmis vajadusel korraldama ka ühise töönõupidamise (kas veebis või kohapeal), et need põhimõtted ja juhised üksikasjalikult läbi rääkida.

Ootame Teie seisukohta ja ettepanekuid edasisteks sammudeks.

